Hoop vir boeties met seldsame immuungebrek | Maroela Media
Ruben (23 maande) en Ruan (6 maande) Foto: Facebook
Haar geloof in God het nog nie vir 'n enkele sekonde gewankel sedert albei haar seuns met 'n seldsame siekte gediagnoseer is nie. Selfs ook nie toe donker gedagtes dat sy haar seuns nie die volgende dag sal sien nie, haar oorweldig het. Maar nou het sy 'n nog groter geskenk gekry, vertel Katinka Roodt van Heidelberg: Haar geloof in mense se goedheid is ten volle herstel.
Maroela Media het vroeër berig Roodt en haar man, Pieter, se twee seuns, Ruben (23 maande) en Ruan (ses maande), het albei 'n beenmurgoorplanting nodig.
Haar seuns is albei met die seldsame immuungebrek, SCID (Severe Combined Immunodeficiency), gediagnoseer. Dié toestand word gekenmerk deur 'n uiters swak immuunstelsel, wat 'n mens vatbaar maak vir enige virus. Selfs die kleinste virus kan hulle hul lewens kos.
Dokters het gesê 'n beenmurgoorplanting is al opsie om haar seuns te genees. Agt skenkers is wêreldwyd vir Ruben opgespoor en twee skenkers in Suid-Afrika en 57 in die buiteland vir Ruan.
Intussen het weldoeners van heinde en ver met die gesin kontak gemaak om beenmurg vir hul seuns te skenk.
Roodt meen sy sien die Here se hand in weldoeners se gretigheid om betrokke te raak en voel geseënd oor die vordering wat albei haar seuns maak. Hulle het nog nie 'n beenmurgoorplanting gehad nie, maar hulle gesondheidsituasie lyk bae positief.
"Hulle word nou groot en vet," skerts sy. "Ek het van die begin af die Here vertrou en geweet dat Hy vir ons 'n uitweg sal gee. Ruben se haartjies, waar die ekseem was, wil-wil teruggroei en Ruan weeg al 10 kg. Ons is baie dankbaar."
Die boeties kry nog behandelings om hulle immuunstelsels te versterk, maar Katinka is baie positief oor die toekoms.
"Mense van regoor die land het met ons kontak gemaak en gesê hulle wil betrokke raak. Dis wonderlik en dit maak mens se hart warm. Dit gaan daarom ook met my kinders goed want ons is opgewonde dat ons binnekort soos ander gesinne ook 'n normale lewe gaan hê – daarvan is ek oortuig," sê sy.
"Ons het nog steeds net die skenkers wat ons voorheen gehad het, maar mense raak vervaard daarby betrokke. Die dokters sal enige oomblik met die gepaste skenkers in kontak tree, en die proses sal vandaar volg. Wanneer die oorplanting plaasvind, sal hulle dan chemoterapie moet ontvang omdat die geringste virus in die beenmurg tot hul dood kan lei. Hulle sal dan geen immuniteit hê nie en in afsondering moet wees vir 'n geruime tyd. Dan is dit uit mense se hande – geen mens en geen medisyne kan help nie; hulle sal net die Here se genade hê, want dis nét sy genade wat red."
Indien die beenmurg deur die liggaam verwerp word, kan dit ook tot die dood van die boeties lei, maar Katinka meen sy is vol vertroue dat God nog kan dit ook tot dievegtertjies gaan loop.
Intussen word die Murgpypfees op 3 en 4 Maart op die sportterrein van die Hoërskool John Vorster in Nigel in Oos-Gauteng gehou om ekstra geld vir die boeties se mediese onkoste in te samel.
Kunstenaars soos Rooies, Karlien van Jaarsveld en 'n boereorkes sal optree. Daar is ook 'n mallemeule, 'n potjieskoskompetisie, kosstalletjies en 'n biertuin. Kaartjies kos R80 vir volwassenes, R50 vir kinders en kinders jonger as ses jaar kry gratis toegang. Al die geld wat ingesamel word gaan na die boeties se trustfonds.
Katinka wil ook diegene wat betrokke wil raak aanraai om meer uit te vind oor die proses van beenmurgskenking en om hulle inligting by dié organisasie op te dateer.
Laai die volledige feesprogram hier af.
Vir meer inligting oor die fees besoek Ruben en Ruan vir beenmurg op Facebook of die Roodt-gesin se Go Fund Me-blad.
Lees meer oor beenmurgskenkings en The Sunflower Fund op Maroela Media.
Dis werklik die sweetste twee mannetjies hierdie. EK hoop en bid saam met julle dat albei volkome genees sal word, en dat hulle lang en gelukkige lewens saam met hulle ouers en familie sal deurbring. Daai gesiggies is te pragtig, om nie eers van die ou mooiste cuddly lyfies te praat nie. Sterkte vir julle gesin en dankie vir almal wat betrokke geraak het om die kleingoed se lewens te verbeter.